Water-tekort: JHB grootliks herstel; PTA nog sonder waterArgieffoto Minder as 2% van inwoners in Johannesburg sukkel nog met watertekorte, maar groot dele van Pretoria het nog steeds nie watertoevoer nie. Meeste wateropgaartenks en -torings herstel teen ŉ goeie tempo ná watertekorte, het Johannesburg Water Woensdag gesê. “Minder as 2% van die inwoners ervaar steeds lae waterdruk of het geen water nie,” het Millicent Kabwe, woordvoerder van die organisasie in ŉ verklaring gesê. “Die Hursthill-opgaartenk en Alexandra Park-, Presidentpark- en Randjesfonein-watertorings is ook herstel.” Voorstede soos Westdene, Hursthill, Albertville, Martindale, Triomf, Westbury, Mount Clare, Coronationville, Bosmont, Newlands, Benrose, Denver en Malvern se watervoorsiening is ook herstel. “Die South Hills-watertoring en Rabierif-opgaartenk het nog steeds nie water nie,” het Kabwe bygevoeg. “Die voorstede wat hierdeur geraak word sluit Rabierif, Mayibuye, Risana, South Hills, Thulisapark en omliggende gebiede in.” Johannesburg Water het deur middel van watertenks tydelike verligting gebring. Kabwe het bevestig hospitale, klinieke en skole kry voorkeurbehandeling totdat die situasie verbeter. Johannesburg Water doen ŉ beroep op inwoners om water spaarsamig te gebruik. Dele van Pretoria het Woensdagmiddag ook nog nie water gehad nie. “Weens vandalisme en kabeldiefstal by die Palmiet-pompstasie, kan Rand Water nie water verskaf aan meeste voorstede in Pretoria nie,” het die organisasie in ŉ verklaring gesê. Watertenks is na die volgende gebiede gestuur: – Rooihuiskraal – Mooiplaats – Laudium – Erasmia – Itereleng – Atteridgeville – Christoberg – Claudius – Mooiplats – Gerhardsville – Kalafong-hospitaal Die stad het inwoners gevra om veral watergebruik te beperk vir nie-noodsaaklike aktiwiteite soos om tuine nat te spuit, besproeiing en om swembaddens vol te tap. Die stad Tshwane vra om verskoning vir die ongerief.